"מכבי תתאושש אם וויצ'יץ', שאראס, פארקר ואני נוביל"
למרות השנים שחלפו, מייסיאו באסטון עדיין צהוב. בראיון מיוחד לרגל 12 שנים לזכייה ביורוליג, הוא מגן על ניקולה, נזכר בנס ז'לגיריס, חולם שבנו ימשיך את המורשת ושולח מסר: "השחקנים של היום לא מבינים מה זה מכבי, אני רוצה לעזור להחזיר אותה לטופ"
אור אבולעפיה 08.05.17 - 14:34
צילום: ספי מגריזו, מכבי תל אביב
בווידאו: ההפסד של מכבי ת"א לעירוני נהריה
עונת 2003/04 הייתה בלתי נשכחת עבור מכבי ת"א בכדורסל. שאראס, ניקולה וויצ'יץ', אנתוני פארקר ואחרים הציתו את ההיכל ביד אליהו כל הדרך לזכייה באליפות אירופה. מה לא היה שם? אלי אופים, רגעי קסם ונס ז'לגיריס אחד שאף אחד כבר לא ישכח. הצהובים אירחו את גמר היורוליג והניפו גביע מתוק, כזה שעל הטעם שלו הם מתרפקים עד היום.
בזמן שכוכבי עבר אחרים זכו לקבל תפקיד במועדון או חזרו לישראל לביקורים תכופים, למכבי ת"א יש אוהד אחד במישיגן, שרק חולם להיות שוב בהיכל. לאוהד הזה קוראים מייסיאו באסטון.
בעונת 2003/2004 הצטרף באסטון למכבי תל אביב ושיחק במדיה שלוש עונות. עם מכבי הוא זכה בשלוש אליפויות, שלושה גביעים, פעמיים ביורוליג והשתתף בהפסד לצסק"א מוסקבה בגמר יורוליג נוסף עם הקבוצה. האמריקני הוא שיאן החסימות למשחק בפיינל פור של היורוליג, לאחר שביצע שש חסימות בחצי הגמר מול טאו ויטוריה ב-2006.
היום לפני 12 שנים בדיוק, מכבי ת"א רשמה את הזכייה השניה ברציפות שלה ביורוליג כשגברה על טאו ויטוריה במה שהמשיך את השושלת של אחת מהקבוצות הטובות ביותר שידעה היבשת. באסטון זוכר את הרגעים הגדולים שלו בצהוב וממשיך לעקוב אחרי מה שקורה בקבוצה השנה.
למרות שלא היה בישראל כבר הרבה שנים, הוא מרגיש שהמכביזם זורם אצלו בדם, ולכן הוא גם כל כך כואב המצב הנוכחי. כעת הוא מדבר על המשבר בצהוב, חלקו של ניקולה וויצ'יץ' במצב והחלום של בנו, וגם מציע פתרון יצירתי לקראת העונה הבאה של הצהובים. ראיון מיוחד עם שחקן מיוחד.
עדיין מכביסט, גם ממישיגן
"מראה לילדים עד היום את נס ז'לגיריס"
תקופה ארוכה אחרי שעזב את ישראל ובאסטון עדיין בעסקי הכדורסל. הוא עובד כמאמן ילדים במישיגן, שם נולד, ובמקביל גם עוזר לשחקנים בוגרים כמאמן אישי ותורם מניסיונו. "אני חושב שהייתה לנו קבוצה מאוחדת, כולנו גדלנו על מייקל ג'ורדן ושאבנו ממנו השראה", באסטון ניסה לנתח את סוד ההצלחה של הקבוצה ההיא, "אהבנו כדורסל והייתה לנו אסכולת כדורסל דומה. הכימיה בינינו עשתה את ההבדל. לא היה אגו בינינו והקהל תמיד היה מאחורינו. זו תקופה שלא אשכח לעולם".
עם כל הכבוד לגמר מול טאו ויטוריה, המשחק שהוא הכי זוכר מהתקופה שלו במכבי ת"א התרחש מול ז'לגיריס קובנה, במה שלימים כונה "נס ז'לגיריס". "זה היה משחק מדהים, אני חושב שזה היה הרגע שבו הבנתי שזו העונה שלנו. הכל הלך לנו", הוא שיחזר, "לפני חודש הראיתי לחבר ותיק את המשחק, זה מדהים. הראיתי לילדים אותם אני מדריך את הסל של שארפ ואמרתי להם שלעולם אסור לוותר".
"זו תקופה שלא אשכח לעולם" (Getty)
"הראיתי לחבר ותיק את המשחק מול ז'לגיריס, זה מדהים"
"השחקנים היום לא מבינים מה זה להיות במכבי ת"א"
הרבה השתנה מאז שבאסטון עזב את ההיכל. שחקנים התחלפו, מאמנים לא המשיכו, ויותר מהכל: אותה קבוצה ווינרית שהפכה לשם דבר באירופה, מזכירה בעיקר את הצל של עצמה. האמריקני הבהיר שלמרות המרחק, הוא עדיין נשאר צהוב בנשמה.
"מכבי זה בדם שלי. אני רואה שלא ממש הלך להם לאחרונה. ראיתי את המצב ולא האמנתי לזה. הזמנים השתנו ואני מרגיש רע לגבי מה שקורה", באסטון סיפר, "בתקופה שלי הפסדנו 2-3 משחקים בעונה, היום כבר יש להם כמות דו ספרתית של הפסדים. כנראה שהשחקנים לא מבינים מה זה מכבי ומה הסטנדרטים והרמה הנדרשת כדי להיות בה. אנחנו מכבי, זו קבוצה שצריכה להיות בטופ של הטופ. אם אתה לא מנצח, זה כואב לך, ולא משנה באיזה מסגרת זה קורה. זה משהו שכנראה הם לא מבינים היום".
בתקופה שלו בצהוב, באסטון חבר לניקולה וויצ'יץ', והשניים הובילו את מה שהיה באותה תקופה הקו הקדמי הטוב באירופה. בעוד באסטון חזר למולדתו, וויצ'יץ' הפך למנהל המקצועי של הצהובים, ונחשב לחלק בלתי נפרד מהכישלון. "אני חושב שניקולה הוא שחקן נהדר, אבל הוא לבד שם. זו לא הצגה של איש אחד", הגן באסטון על חברו, "אי אפשר להטיל את כל האשמה עליו. הוא אמנם בוחר את השחקנים, אבל המאמן צריך לפתח את הכישרון שלהם, וזה לא קורה במכבי ת"א של העונה".
לא רק וויצ'יץ' סופג ביקורת, אלא גם הנהלת מכבי ת"א, שיושבת מאחורי הספסל ולא מוסיפה שקט למערכת הלחוצה בישראל. "אני לא חושב שזה פסול שבעלים יושבים על הספסל. זה יכול לגרום להם להיות יותר דרוכים. הכל תלוי באופי. יש שחקנים ומאמנים שזה יכול לעשות להם רק טוב", באסטון הסביר, "לנו זה גרם לעבוד יותר קשה, זה המריץ אותנו. הרגשנו שאסור לנו לאכזב את הבוסים".
"כנראה שהשחקנים לא מבינים מה הסטנדרט במכבי" (אלן שיבר)
"אי אפשר להטיל את כל האשמה על וויצ'יץ'" (Getty)
הפתרון למשבר הצהוב
בזמן שראשי מכבי ת"א חושבים על פתרונות בדמות סגל חדש וצירוף שאראס, באסטון חושב שהדרך להחזרת מכבי ת"א לטופ האירופי היא פשוטה. באסטון מציע לבצע איחוד של כוכבי הקבוצה שלו: אנתוני פארקר, ניקולה וויצ'יץ', שאראס, מייסיאו באסטון ודרק שארפ. "ככל שיהיו יותר שחקני עבר שיודעים מה התרבות של מכבי, ככה זה יהיה טוב יותר, ניקולה לבד זה לא מספיק. אם אני הייתי לבד במכבי זה היה קשה, גם לשאראס לבד זה לא יהיה קל. יחד עם זאת, אם ישימו את כולנו במכבי, אז דברים ייראו אחרת", באסטון הציע, "צריכים לבנות את האירגון בצורה טובה ולהחזיר את אמון הקהל, ואין דרך טובה יותר מלעשות זאת באמצעות צוות של אנשים שאוהבים ומבינים מה הרף המצופה ממכבי ת"א.
"דרק שארפ הוא מאמן נהדר. הוא האיש שאתה רוצה מסביבך. כולנו עובדים קשים. אבל שארפ מסמל את הרוח", באסטון ניתח, "ניקולה וויצ'יץ', אני ופארקר יכולים לאבחן את השחקנים ולעבוד עם הגבוהים, ושאראס יכול להיות המאמן הראשי. הוא היה מאמן על הפרקט ואם נעזור לו, זה יהיה צוות שלכל אחד יהיה את הערך המוסף שלו".
באסטון המשיך: "הפערים בתקציבים בין מכבי ת"א לריאל מדריד, צסק"א ואחרות ניתנים לגישור. אני חושב שבקבוצה שלנו כל השחקנים היו אנדר פייד, אבל התחברנו למועדון והעדפנו להישאר בו תמורת פחות כסף. המאמנים שלנו הפכו אותנו לטובים יותר. אנחנו נוכל לשמש דוגמא לאחרים".
יהיה איחוד? באסטון ופארקר (Getty)
"הפערים עם צסק"א וקבוצות אחרות ניתנים לגישור" (אלן שיבר)
"חולם שהבן שלי ישחק במכבי וימשיך את המורשת שלי"
מייסיאו באסטון כבר לא יחזור לשחק, אבל מי שממשיך את דרכו הוא מייסיאו באסטון ג'וניור. בנו, לו ימלאו השנה 19, משחק בעמדת הגארד בתיכון בפלורידה, ומקווה לפתח קריירה מפוארת משל עצמו. "אני אשמח אם הוא ישחק במכבי. עכשיו הוא לומד את המשחק ורק הולך ומשתפר", סיפר אקס מכבי, "אם הוא יהיה במכבי ת"א, הוא ימשיך את המורשת שלי וזה בהחלט משהו שירגש אותי".
לסיום, באסטון שלח מסר לאוהדי מכבי ת"א והבהיר להם שלמרות התקופה הקשה, עוד יגיעו ימים טובים: "אני יכול להגיד לאוהדים לא לא לוותר על הקבוצה ועל האירגון, תישארו ביחד ומכבי תחזור למקום אליו היא ראויה. הקהל של מכבי הוא הקהל הכי טוב שהיה לי. שיחקתי בטורונטו ובאינדיאנה ב-NBA, אבל מכבי זה משהו אחר. אני רוצה שהם יחזרו לטופ ואשמח להיות חלק מהתקומה שלה. אני חושב שהגיע הזמן".
גם הבן שלו ישחק במכבי ת"א? באסטון (Getty)
"הקהל של מכבי הוא הכי טוב שהיה לי" (אלן שיבר)